Súradnice: 48°08′31″S 17°06′27″V﻿ / ﻿48,141834°S 17,107381°V﻿ / 48.141834; 17.107381

**Vysoká škola výtvarných umení v Bratislave** so sídlom v Bratislave je verejná vysoká škola, založená v roku 1949 zákonom č. 89/1949 Sb.n. SNR.

Bola prvou vysokou školou na Slovensku, zameranou na komplexné štúdium výtvarného umenia. Vznikla na prahu obdobia poznamenaného totalitným režimom bývalej Československej socialistickej republiky a preto 40 rokov (1949 – 1989) zápasila s tlakmi kultúrno-politických dogiem, presadzujúcich socialistickorealistickú doktrínu v umení, ale aj s kádrovým režimom, politickými čistkami v radoch pedagógov i študentov. No vďaka umeleckému zázemiu pedagógov a ich ľudskému prístupu k študentom pri výučbe sa škole darilo vzdorovať, ba legendárnymi sa stali oddelenia, ktoré sa do povedomia širokej verejnosti dostali ako „školy" jednotlivých pedagógov, ku ktorým sa hlásia celé generácie absolventov: Matejkova škola, Kostkova škola, Hložníkova škola, Brunovského škola, študenti Václava Ciglera a pod.
Po revolúcii a páde totalitného režimu v roku 1989 nastalo aj na VŠVU obdobie radikálnych premien. VŠVU sa stala jednou z mála vysokých škôl na území Slovenska, kde došlo k výmene celého pedagogického zboru prostredníctvom slobodných výberových konaní.

Funkcionári vysokej školy
-------------------------

* 13. január 2000 – 31. január 2007 Prof. Ján Hoffstädter, akad. sochár (dve funkčné obdobia)
* 1. február 2007 – 31. január 2011 Prof. Karol Weisslechner, akad. arch.
* 1. február 2011 - 31. január 2019 Prof. Stanislav Stankoci, akad. mal.
* 1. február 2019 - doc. Mgr. Bohunka Koklesová, PhD.

Štúdium
-------

Vysoká škola výtvarných umení ponúka štúdium v bakalárskom, magisterskom a doktorandskom stupni.
Bakalárske a magisterské študijné programy je možné študovať len dennou formou. Doktorandský stupeň vysokoškolského štúdia je možné študovať dennou aj externou formou.
Štvorročné bakalárske štúdium je ukončené štátnou skúškou, obhajobou bakalárskej práce a absolventovi je vydaný diplom a udelený titul „bakalár", v skratke „Bc. "
Magisterské štúdium je dvojročné a je ukončené štátnou skúškou, obhajobou diplomovej práce. Absolventovi je vydaný diplom a udelený titul „magister umenia", v skratke „Mgr. art. "
Doktorandské štúdium v dennej forme má rozsah 3 roky, v externej forme 3 – 5 rokov a ukončené je obhajobou dizertačnej práce. Absolventovi v odboroch Výtvarné umenie, Dizajn, Reštaurovanie, Architektonická tvorba je udeľovaný titul „doktor umenia", v skratke ArtD. a v odbore Dejiny a teória výtvarného umenia a architektúry sa udeľuje titul „doktor filozofie" v skratke PhD.
Študijné programy patria pod nasledujúce študijné odbory: Výtvarné umenie, Dizajn, Architektonická tvorba, Reštaurovanie

Katedry
-------

VŠVU nemá fakulty, je členená na 12 katedier:

* Katedra architektonickej tvorby
* Katedra fotografie a nových médií
* Katedra grafiky a iných médií
* Katedra intermédií a multimédií
* Katedra maľby a iných médií
* Katedra dizajnu
* Katedra reštaurovania
* Katedra socha, objekt, inštalácia
* Katedra teórie a dejín umenia
* Katedra textilnej tvorby
* Katedra úžitkového umenia
* Katedra vizuálnej komunikácie

Zahraničné vzťahy
-----------------

VŠVU je členom medzinárodných organizácií ELIA (European League of Institutes of the Arts) Archivované 2016-08-13 na Wayback Machine, CUMULUS Archivované 2015-10-31 na Wayback Machine a European Textile Network. Uskutočňuje výmenné pobyty študentov aj pedagógov so zahraničnými partnerskými inštitúciami v rámci programov Socrates/ERASMUS a CEEPUS i na báze priamej spolupráce s jednotlivými školami. VŠVU sa aktívne podieľa aj na organizovaní medzinárodných workshopov, sympózií, seminárov a na príprave a realizácii výstav.

Galéria MEDIUM
--------------

Galéria MEDIUM bola založená v januári 1991 ako súčasť Vysokej školy výtvarných umení v Bratislave. Jej výstavné aktivity tvoria súčasť a zároveň nadstavbu koncepcie umelecko-pedagogického procesu školy. Výstavná činnosť galérie je zameraná na všetky aktuálne výtvarné trendy, v súlade so širokým spektrom študijných odborov školy. Hlavným kritériom pre schválenie a realizáciu výstavného projektu v galérii je predovšetkým jeho vysoká kvalita, so snahou o zachovanie rovnováhy medzi študentskými, či ateliérovými prezentáciami a výstavami profesionálov. Nemenej dôležitá je aj prezentácia zahraničných umeleckých škôl (akadémie v Prahe, Brne, Poznani, Krakove, Lodži, Budapešti, Saint-Etienne, atď.) prostredníctvom medzinárodných výstavných spoluprác, výsledkov sympózií a workshopov.

Externé odkazy
--------------

* Oficiálna stránka školy

Referencie
----------

1. ↑   *VŠVU má od 1. 2. 2019 novú rektorku* [online]. Bratislava: Rádio Devín, 23.1.2019, [cit. 2019-05-18]. Dostupné online.

| * z
* d
* u
Vysoká škola výtvarných umení v Bratislave |
| --- |
| Fakulty | 
* Rektor Bohunka Koklesová
* Kategória Absolventi
* Kategória Rektori
* Kategória Vyučujúci

 |

| * z
* d
* u
Vysoké školy na Slovensku |
| --- |
| Verejné vysoké školy | 
* Akadémia umení
* Ekonomická univerzita
* Katolícka univerzita
* Prešovská univerzita
* Slovenská poľnohospodárska univerzita
* Slovenská technická univerzita
* Technická univerzita v Košiciach
* Technická univerzita vo Zvolene
* Trenčianska univerzita Alexandra Dubčeka
* Trnavská univerzita
* Univerzita J. Selyeho
* Univerzita Komenského
* Univerzita Konštantína Filozofa
* Univerzita Mateja Bela
* Univerzita Pavla Jozefa Šafárika
* Univerzita sv. Cyrila a Metoda
* Univerzita veterinárskeho lekárstva a farmácie
* Vysoká škola múzických umení
* Vysoká škola výtvarných umení
* Žilinská univerzita

 |
| Štátne vysoké školy | 
* Akadémia ozbrojených síl generála Milana Rastislava Štefánika
* Akadémia Policajného zboru
* Slovenská zdravotnícka univerzita

 |
| Niektoré súkromné vysoké školy | 
* Bratislavská medzinárodná škola liberálnych štúdií
* Paneurópska vysoká škola
* Vysoká škola ekonómie a manažmentu verejnej správy
* Vysoká škola Goethe Uni
* Vysoká škola manažmentu
* Vysoká škola zdravotníctva a sociálnej práce sv. Alžbety
* Collegium Humanum - Varšavská Univerzita Manažmentu

 |
| Niektoré zahraničné vysoké školy | 
* Vysoká škola mezinárodních a veřejných vztahů
* Collegium Humanum - Varšavská Univerzita Manažmentu

 |
| Niektoré zaniknuté vysoké školy | 
* ~~Stredoeurópska vysoká škola~~

 |

Autoritné údaje: * ISNI: 0000 0001 2163 713X
* LCCN: n95028904
* NK ČR: kn20050912034
* VIAF: 135761389
* WorldCat: lccn-n95028904